कश्मीर ADGP बोले- 19 में से आठ ढेर किए, सात गिरफ्तार; मोदी बोले- कुर्बानी नहीं भूलेंगे
Jammu Kashmir Pulwama Terror Attack Anniversary; ADGP Vijay Kumar आज पुलवामा आतंकी हमले की चौथी बरसी है। इस दौरान कश्मीर जोन के ADGP विजय कुमार ने कहा कि आतंकी हमले में शामिल 19 आतंकवादियों में से 8 लोग मारे गए
आज पुलवामा आतंकी हमले की चौथी बरसी है। इस दौरान कश्मीर जोन के ADGP विजय कुमार ने कहा कि आतंकी हमले में शामिल 19 आतंकवादियों में से 8 मारे जा चुके हैं। 7 गिरफ्तार हुए। बाकी के चार अब भी फरार हैं, जिनमें तीन पाकिस्तानी शामिल हैं। ADGP ने पुलवामा हमले में शहीद जवानों को श्रद्धांजलि देने के बाद मीडिया से बात करते हुए ये जानकारी दी।
वहीं प्रधानमंत्री नरेंद्र मोदी ने भी ट्वीट कर शहीद हुए जवानों को श्रद्धांजलि दी। उन्होंने लिखा- हम जवानों की कुर्बानी नहीं भूलेंगे।
जैश के सभी टॉप कमांडरों को भी मार गिराया- ADGP
ADGP ने कहा कि सुरक्षा बलों ने जैश-ए-मोहम्मद के लगभग सभी टॉप कमांडरों को भी मार गिराया है और बाकियों की तलाश जारी है। फिलहाल जैश के पास केवल 7-8 लोकल और 5-6 एक्टिव पाकिस्तानी आतंकी हैं, जिनमें मूसा सुलेमानी मोस्ट वांटेड है।
उन्होंने कहा कि पुलिस न केवल आतंकवादी मॉड्यूल का भंडाफोड़ कर रही है, बल्कि नार्को-टेररिज्म और आतंकी फंडिंग पर भी नकेल कस रही है। इन मामलों से जुड़े 41 लाख रुपए वसूलने में सफल रहे हैं और हाल ही में बारामूला में 26 लाख रुपए बरामद किए गए हैं।
ADGP बोले- अब कुल 37 स्थानीय आतंकवादी सक्रिय 
ADGP ने यह भी कहा कि इस तरह की गतिविधियों में शामिल OGW (ओवर ग्राउंड वर्कर्स) के खिलाफ दर्ज मामलों को तेजी से निपटाया जा रहा है। ऐसे मामलों की संख्या पिछले साल अक्टूबर में 1,600 से घटकर अब 950 हो गई है। अब तक 13 लोगों को सजा भी हो चुकी है। साथ ही बताया कि अब कुल 37 लोकल आतंकी एक्टिव हैं। उनमें से दो आतंकी फारूक नल्ली और रियाज छत्री पुराने हैं। बाकी हाल ही में शामिल हुए हैं।
14 फरवरी 2019 को हुआ था पुलवामा अटैक 
14 फरवरी 2019 को जम्मू-कश्मीर में पुलवामा के अवन्तीपुरा इलाके में CRPF के काफिले पर फिदायीन हमला हुआ था। गोरीपुरा गांव के पास हुए इस हमले में 44 जवान शहीद हो गए थे। आत्मघाती हमलावर ने विस्फोटक से लदी गाड़ी CRPF जवानों को ले जा रही बस से टकरा दी थी। हमले की जिम्मेदारी आतंकी संगठन जैश-ए-मोहम्मद ने ली थी। पुलवामा हमला कश्मीर में 30 साल का सबसे बड़ा आतंकी हमला था। हमले को आदिल डार ने अंजाम दिया था, जो जैश-ए-मोहम्मद का आतंकी था। जांच में पता चला था कि आतंकियों ने हमले के लिए 350 किलो IED का इस्तेमाल किया था।